Il-Kummissjoni Ewropea - Stqarrija għall-istampa L-UE tibqa' fuq quddiem fil-kummerċ dinji tal-prodotti agroalimentari Brussell, is-7ta' gunju 2018 L-esportazzjonijiet tal-UE tal-prodotti agroalimentari laħqu l-€138 biljun fl-2017, jiġifieri żieda annwali ta' 5.1 %. Skont ir-rapport tal-2017 dwar il-kummerċ agroalimentari annwali ppubblikat illum, il-valur tal-importazzjoni kien €117-il biljun u b'hekk l-UE kisbet bilanċ kummerċjali favorevoli ta' €21 biljun fil-kummerċ agroalimentari tagħha. B'kollox, dan ir-riżultat tas-settur agrikolu tal-UE hu stmat għal €427 biljun fl-2017. Il-katina tal- ipproċessar tal-ikel tipprovdi 7.5 % tal-impjiegi u 3.7 % tal-valur miżjud kollu fl-UE. Is-sehem tal- esportazzjonijiet fil-katina tal-valur tal-produzzjoni qed jiżdied kontinwament, filwaqt li l- esportazzjonijiet huma mutur għat-tkabbir u l-impjiegi fis-settur agroalimentari Ewropew. Phil Hogan, il-Kummissarju għall-Agrikoltura u l-Iżvilupp Rurali, qal: "Is-suċċess tal-kummerċ agrikolu hu marbut b'mod ċar mar-riformi li saru fil-Politika Agrikola Komuni u li permezz tagħhom il-produtturi tal-UE setgħu jkunu kompetittivi fis-swieq internazzjonali. Iżda dan hu marbut ukoll mal-fama dinjija tal-prodotti tal-UE, bħala prodotti mingħajr periklu, magħmulin b'mod sostenibbli, nutrittivi u ta' kwalità tajba. L-aġenda kummerċjali ambizzjuża tagħna - bis-suċċessi riċenti fin- negozjati mal-Kanada, il-Ġappun u l-Messiku - tgħin lill-bdiewa u lill-produtturi tal-ikel fl-UE biex jaħtfu bis-sħiħ l-opportunitajiet tas-swieq internazzjonali filwaqt li tagħraf il-bżonn li jingħataw biżżejjed salvagwardji lil setturi aktar sensittivi." Żdiedu l-esportazzjonijiet tal-UE lejn il-ħames sħab ewlenin kollha tagħha: l-Istati Uniti tal-Amerka, iċ-Ċina, l-Iżvizzera, ir-Russja u l-Ġappun. Dan l-aħħar, il-Kummissjoni mxiet 'il quddiem ukoll f'diversi negozjati kummerċjali bilaterali, biex jinfetħu swieq ġodda għall-prodotti agroalimentari tal- UE. F'Settembru 2017 ġie applikat b'mod proviżorju l-Ftehim Ekonomiku u Kummerċjali Komprensiv (CETA) mal-Kanada. F'Diċembru 2017, l-UE u l-Ġappun waslu għal ftehim, li bħalissa jinsab fil- proċess ta' ratifika, dwar Ftehim ta' Sħubija Ekonomika b'ħafna benefiċċji għas-settur agroalimentari Ewropew. Minbarra dan, f'April 2018 intlaħaq qbil fil-prinċipju mal-Messiku dwar il-modernizzazzjoni tal-ftehim kummerċjali attwali. Il-Kummissjoni tgħin ukoll lill-esportaturi tal-UE biex jidentifikaw opportunitajiet tal-esportazzjoni u jiżguraw ftehimiet kummerċjali permezz ta' attivitajiet promozzjonali u missjonijiet ta' kummerċ ta' livell għoli mmexxija mill-Kummissarju Hogan. Fl-2017 u sal-lum fl-2018, il-Kummissarju Hogan żar il-Kanada, l-Arabja Sawdija, l-Iran u ċ-Ċina flimkien ma' diversi produtturi tal-UE. L-UE tesporta firxa wiesgħa ta' prodotti mill-partijiet kollha tal-katina tal-valur, minn prodotti bażiċi u prodotti primarji oħrajn, prodotti agrikoli pproċessati (bħall-ġobon u l-inbid) għal prodotti tal- industrija tal-ikel ipproċessati ħafna, li jixhdu l-versatilità tas-settur. Il-prodotti ewlenin tal- esportazzjonijiet tal-UE huma l-inbejjed u l-ispirti, l-ikel tat-trabi, il-preparazzjonijiet tal-ikel, iċ- ċikkulata u l-laħam tal-majjal. Fejn jidħlu l-importazzjonijiet, tul l-aħħar snin l-UE kienet kapaċi tiddiversifika l-għejun tagħha, billi tnaqqas is-sehem taż-żewġ pajjiżi ewlenin ta' oriġini (il-Brażil u l-Istati Uniti) favur fornituri oħrajn. Essenzjalment, l-EU tikseb tliet tipi ewlenin ta' prodotti minn pajjiżi li mhumiex fl-UE: prodotti li mhumiex magħmulin fl-UE (jew magħmulin sa ċertu punt biss) minħabba l-kundizzjonijiet naturali (bħall-frott tropikali, il-kafè, u l-bqija), prodotti li jintużaw l-aktar għall-għalf tal-annimali, u prodotti li jintużaw bħala ingredjent fi pproċessar ulterjuri. Ir-rapport sħiħ jagħti wkoll ħarsa ġenerali lejn il-prestazzjoni kummerċjali ta' sħab ewlenin tal-UE (l- Istati Uniti, iċ-Ċina, il-Brażil, il-Ġappun, u r-Russja) u tal-flussi kummerċjali tagħhom mal-UE, u fih kapitlu dwar il-kummerċ u l-koperazzjoni mal-Inqas Pajjiżi Żviluppati (LDCs). Għal aktar informazzjoni Ir-rapport tal-2017 dwar il-kummerċ agroalimentari Kuntatti mal-istampa: Mistoqsijiet ġenerali mill-pubbliku: Europe Direct bit-telefown fuq 00 800 67 89 10 11 jew bl - e-mail
Extracted from L-UE_tibqa__fuq_quddiem_fil-kummer__dinji_tal-prodotti_agroalimentari.pdf